b'\n_START_ARTICLE_\nPareto diagramm\n_START_SECTION_\n7 kvaliteedivahendi vahendina\n_START_PARAGRAPH_\nKvaliteedijuhtimises kvaliteedi tagamise vahendina on Pareto diagrammi koostamine ja anal\xc3\xbc\xc3\xbcsimine juhtidele abiks erinevate probleemide p\xc3\xb5hjuste v\xc3\xa4ljaselgitamisel.  _NEWLINE_Pareto diagramm v\xc3\xb5imaldab t\xc3\xa4helepanu all olevale probleemile v\xc3\xb5i k\xc3\xbcsimusele struktureeritult l\xc3\xa4heneda. Probleemil v\xc3\xb5i kvaliteedi  m\xc3\xb5istes kitsaskohal on tihtipeale mingi konkreetne v\xc3\xa4ljund (nt liinitootmises praaktoode), mis t\xc3\xa4hendab ettev\xc3\xb5tja jaoks t\xc3\xa4iendavaid kulusid, v\xc3\xa4iksemat toodangut, klientide rahulolematust ja muud taolist. Pareto diagrammi abil saab \xc3\xbcles reastada kas probleemiga kaasnevaid v\xc3\xb5i probleemi p\xc3\xb5hjustavaid m\xc3\xb5jusid ning seej\xc3\xa4rel reastada nende olulisuse. See omakorda annab juba probleemi lahendamiseks kitsama tegevusplaani \xe2\x80\x93 keskendu 20% m\xc3\xb5judele, et saavutada 80% parem tulemus v\xc3\xb5i v\xc3\xa4ltida 80% ulatuses probleeme. Mida suurem on andmete hulk, seda usaldusv\xc3\xa4\xc3\xa4rsemalt ning t\xc3\xa4psemalt on v\xc3\xb5imalik probleemi p\xc3\xb5hjuseid v\xc3\xb5i tulemeid m\xc3\xb5\xc3\xb5ta ning m\xc3\xa4\xc3\xa4ratleda._NEWLINE_Pareto diagramm koosneb tulpadest ning joongraafikust, kus individuaalsed v\xc3\xa4\xc3\xa4rtused on reastatud tulpadena kahanevas v\xc3\xa4\xc3\xa4rtuses, ning kus joon t\xc3\xa4histab kumulatiivset v\xc3\xa4\xc3\xa4rtust._NEWLINE_Vasakpoolne vertikaaltelg t\xc3\xa4histab sagedust, kuid v\xc3\xb5ib t\xc3\xa4histada ka kulu v\xc3\xb5i m\xc3\xb5nda muud m\xc3\xb5\xc3\xb5detavat \xc3\xbchikv\xc3\xa4\xc3\xa4rtust. Parempoolne vertikaaltelg t\xc3\xa4histab kumulatiivset protsenti, juhtumite arvu, kogukulu, v\xc3\xb5i m\xc3\xb5ne muu m\xc3\xb5\xc3\xb5detava \xc3\xbchiku kumulatiivset v\xc3\xa4\xc3\xa4rtust. Kuna v\xc3\xa4\xc3\xa4rtused on kahanevas suuruses, siis kumulatiivne joongraafik on kogu m\xc3\xa4\xc3\xa4ramispiirkonna ulatuses n\xc3\xb5gus.\n_START_SECTION_\nPareto diagrammi koostamine\n_START_PARAGRAPH_\n1.Vali v\xc3\xa4lja probleem, mida hakatakse hindama  v\xc3\xb5i v\xc3\xb5rdlema._NEWLINE_2.Vali v\xc3\xa4lja m\xc3\xb5\xc3\xb5t\xc3\xbchik, mille alusel erinevaid m\xc3\xb5jusid k\xc3\xb5rvutada._NEWLINE_3.Vali v\xc3\xa4lja anal\xc3\xbc\xc3\xbcsitav ajaperiood._NEWLINE_4.Kogu vajalikke andmeid iga p\xc3\xb5hjuse esinemise kohta._NEWLINE_5.V\xc3\xb5rdle iga p\xc3\xb5hjuse sagedusi v\xc3\xb5i kulusid teiste p\xc3\xb5hjustega._NEWLINE_6.Loetle p\xc3\xb5hjused horisontaalteljel vasemalt paremale kahanevalt vastavalt esinemissagedusele v\xc3\xb5i p\xc3\xb5hjusega seotud kulude suurusele._NEWLINE_7.Joonista iga klassifikatsiooni kohale tulp, mis n\xc3\xa4itab vastava klassifikatsiooni esinemise sagedust v\xc3\xb5i sellega seotud kulusid._NEWLINE_8.Graafiku interpreteerimise lihtsustamiseks lisatakse kumulatiivset osakaalu iseloomustav joon pikima tulba tipust liikudes \xc3\xbclespoole vasemalt paremale._NEWLINE_N\xc3\xa4itena toodud diagrammil (\xe2\x80\x9eEtteheited restoranile\xe2\x80\x9c) on demonstreeritud klientide rahulolematuse p\xc3\xb5hjused ning nende esinemissagedused. Antud n\xc3\xa4ite puhul on kaheks peamiseks etteheiteks \xe2\x80\x9ek\xc3\xb5rge hind\xe2\x80\x9c ning \xe2\x80\x9ev\xc3\xa4iksed portsionid\xe2\x80\x9c, mis kokku moodustavad 82% k\xc3\xb5ikidest esinenud kliendikaebustest. Sellisel juhul on ilmne, et rahololu parandamiseks tuleb kas alandada hinda ja suurendada portsioneid v\xc3\xb5i m\xc3\xb5elda, kuidas j\xc3\xa4tta k\xc3\xbclastajale mulje, et hinna-kvaliteedi ning ka toidukoguse suhe on vastuv\xc3\xb5etav.  _NEWLINE_Pareto diagrammi on v\xc3\xb5imalik luua tavap\xc3\xa4raste arvutlustabeli programmidega, nagu n\xc3\xa4iteks Apache, OpenOffice, Microsoft Excel, visualiseerimistarkvaraga (ThoughtSpot, Tableau Software), ning muude kvaliteedikontrolli ning statiliste programmidega._NEWLINE_Pareto diagramm on \xc3\xbcks seitsmest kvaliteedikontrolli t\xc3\xb6\xc3\xb6riistast ning sageli koost\xc3\xb6\xc3\xb6s teiste kvaliteedikontrolli meetoditega v\xc3\xa4ga heaks sisendiks kvaliteedi parendamiseks selleks m\xc3\xb6eldud tehnikatega (n\xc3\xa4iteks Lean, 6 sigma, SPC).'